FI Euroopan unionin virallinen lehti C 209/2

Ilmoitus Kiinan kansantasavallasta peräisin olevan kaliumpermanganaatin tuonnissa voimassa olevista polkumyyntitoimenpiteistä

(2004/C 209/02)

Komissiolle on ilmoitettu, että kaliumpermanganaattia valmistavassa yhteisön tuotannonalassa on tapahtunut muutoksia.

1. Tuote ja voimassa olevat toimenpiteet

Kyseessä oleva tuote on Kiinan kansantasavallasta peräisin oleva kaliumpermanganaatti (kemiallinen kaava KMnO4), joka luokitellaan yleensä CN-koodiin 2841 61 00. Tämä CN-koodi on ainoastaan ohjeellinen.

Tällä hetkellä voimassa oleva toimenpide on neuvoston asetuksella (EY) N:o 299/2001 (1) käyttöön otettu lopullinen polkumyyntitulli.

2. Viimeaikaiset tapahtumat

Komissiolle on ilmoitettu, että kaliumpermanganaatin ainoa tuottaja, joka voimassa oleviin toimenpiteisiin johtaneessa tutkimuksessa muodosti yhteisön tuotannonalan, on lopettanut tuotannon yhteisössä. Tämän vuoksi väitetään, että voimassa olevia toimenpiteitä ei enää tarvita, mistä syystä ne olisi kumottava.

Kyseinen tuottaja kuitenkin kiistää tämän väitteen ja toteaa, ettei se ole lopettanut tuotantoaan yhteisössä pysyvästi vaan että kyse on pelkästään tuotannon tilapäisestä keskeyttämisestä.

Euroopan unionin 1. toukokuuta 2004 tapahtuneen laajentumisen jälkeen näyttää lisäksi siltä, että yhteisön uusissa jäsenvaltioissa toimii ainakin yksi muu kaliumpermanganaatin tuottaja.

3. Menettely

Komissio pyytää nyt asianomaisia osapuolia esittämään näkemyksensä edellä mainituista seikoista. Saadakseen kyseisten tapahtumien tutkimisen kannalta tarpeellisina pitämänsä tiedot komissio lähettää lisäksi jäljennöksen tästä ilmoituksesta edellä mainituille kahdelle yhteisön tuottajalle (ks. kohta 2) ja yhteisön tuottajia edustaville järjestöille, Kiinan kansantasavallassa toimiville viejille/tuottajille ja tuojille, jotka toimivat yhteistyössä voimassa oleviin toimenpiteisiin johtaneessa tutkimuksessa, viejien/tuottajien järjestöille, tuojien järjestöille ja asianomaisen viejämaan viranomaisille. Edellä mainitut osapuolet tai muut asianomaiset osapuolet voivat 40 päivän kuluessa tämän ilmoituksen julkaisemisesta Euroopan unionin virallisessa lehdessä ilmoittautua komissiolle ja toimittaa sille tietoja ja näyttöä yhteisön tuotannonalan olemassaolosta.

Asianomaisten osapuolten on esitettävä kaikki huomautuksensa ja pyyntönsä kirjallisina (ei sähköisessä muodossa, ellei toisin ilmoiteta) ja niissä on oltava asianomaisen osapuolen nimi, osoite, sähköpostiosoite, puhelinnumero ja faksi- ja/tai teleksinumero. Kaikki asianomaisten osapuolten luottamuksellisina toimittamat kirjalliset huomautukset, mukaan luettuina tässä ilmoituksessa pyydetyt tiedot ja kirjeenvaihto, on varustettava merkinnällä ”Limited” (2), ja niihin on liitettävä perusasetuksen 19 artiklan 2 kohdan mukaisesti ei-luottamuksellinen toisinto, joka varustetaan merkinnällä ”For inspection by interested parties” (asianomaisten tarkasteltavaksi).

Komission yhteystiedot:

European Commission Directorate-General for Trade Directorate B Office: J-79 5/16 B-1049 Brussels Faksi (32-2) 295 65 05 Teleksi COMEU B 21877

(1) EYVL L 44, 15.2.2001, s. 4, asetus sellaisena kuin se on viimeksi muutettuna neuvoston asetuksella (EY) N:o 152/2003 (EYVL L 25, 30.1.2003, s. 21).

(2) Tämä tarkoittaa, että asiakirja on tarkoitettu ainoastaan sisäiseen käyttöön. Se on suojattu Euroopan parlamentin ja neuvoston asetuksen (EY) N:o 1049/2001 (EYVL L 145, 31.5.2001, s. 43) 4 artiklan mukaisesti. Se on neuvoston asetuksen (EY) N:o 384/96 (EYVL L 56, 6.3.1996, s. 1) 19 artiklassa ja vuoden 1994 GATT-sopimuksen VI artiklan soveltamisesta tehdyn WTO-sopimuksen (polkumyynnin vastainen sopimus) 6 artiklassa tarkoitettu luottamuksellinen asiakirja.